Exposiziun Pascale Wiedemann, “Treibhaus”

(cp) 

Sut il titel “Treibhaus” preschenta il Museum d’art Grischun a Cuira la nova lavur da Pascale Wiedemann, purtadra da premi d’art Manor. L’artista ch’è naschida 1966 a Cuira e che viva e lavura dapi 1986 a Turitg vala sco ina represchentanta impurtanta da l’art svizzer contemporan. Sias lavurs, oravant tut installaziuns da video, objects e fotografias, sa distinguan tras la preschentaziun da secturs quotidians e tuttina tabuisads ed uneschan in’ironia frestga ed ina seriusadad irritanta. L’exposiziun “Treibhaus” sa cumpona d’ina installaziun ch’emplenescha in local. L’artista ha creà quest’installaziun aposta per l’uschenumnà edifizi Sulser dal Museum d’art Grischun, nua che sa chattava pli baud la collecziun d’istorgia natirala. Tras la passarella nua ch’èn pendidas si folias da plastic arriv’ins sco tras ina zona da segirezza en la sala d’exposiziun per propi che traglischa en ina glisch verda. Là sa chatt’ins visavi ad in “local en il local”, ina “vitrina” gigantica e loma. Tranter ils otg pilasters ha l’artista mess si paraids transparentas fatgas da folia da conservaziun e construi ina sort serra. Ella è vida, ma la pel transparenta è surcusida cun las conturas d’in labor da perscrutaziun. Sin set moniturs da video plazzads enturn ed enturn ves’ins mintgamai in maun che cusa cun fil e guglia a moda fina conturas d’animals e da plantas en pliras colurs sin folia sumeglianta, accumpagnà da ramurs ord il labor ed ord la natira. Sin differents stgalims reprenda l’artista il tema da l’uman e la natira, saja quai cun l’allusiun da sia “serra” sin las vitrinas musealas da pli baud per exponer animals u cun confruntar la tecnica e las creaturas. Il malesser che l’installaziun sveglia stat en connex cun il fatg ch’ella ans sforza si percepziuns cuntradictoricas: l’atmosfera sterila da labor e la glisch bunamain mistica, la tecnica tradiziunala e contemplativa da lavur da maun feminina e la producziun anonima tras maschinas, il misteri da la creaziun e l’inseminaziun artifiziala u il process da creaziun termagliant e virtual. Sut il titel “in natura” cumpara ina publicaziun da 150 paginas cun 88 illustraziuns en colur tar l’exposiziun. Il catalog d’exposiziun ch’intermediescha il medem temp ina survista cumplessiva davart l’activitad d’enfin uss da l’artista vegn publitgà dal Museum d’art Grischun e cumpara en la chasa editura Memory/Cage a Turitg. Las contribuziuns da text (en tudestg ed englais) da Ursula Pia Jauch, Wiglaf Droste ed Isabelle Chappuis commenteschan la lavur da Pascale Wiedemann sut ils puntgs da vista ils pli differents. Pretsch: fr. 38.–.